Síðsumars er nærandi að skreppa í berjamó Síðsumars og á haustin eru margir sem hafa það fyrir venju að kíkja í berjamó . Hvílíkur lúxus að hafa aðgang að þessum gersemum sem villtu berin okkar eru . Bláber og krækiber eru margrómuð fyrir hollustu , auðug af vítamínum , steinefnum , trefjaefnum og öðrum góðum efnum . Bláber eru sérstaklega rík af andoxunarefnum og krækiber eru góður járngjafi . Hægt er að lesa meira um heilsusamlega eiginleika berjanna hér á síðu Landlæknisembættisins . Útivistin og samveran í náttúrunni eru þó ekki síður mikilvægur partur af hollustu berjanna , að okkar mati . Við mælum með því að leyfa yngstu kynslóðinni að njóta þessarar skemmtilegu hefðar með okkur . Berjamó getur verið yndisleg gæðastund og börnin læra að njóta þess sem náttúran gefur af sér . Gott ráð er að hafa ílátin í minni kanntinum þegar smáir fingur eru með í för , svo auðveldara sé að ná botnfylli , það er svo hvetjandi . Svo geta allir hellt uppskerunni í sameiginlegt stærra ílát og haldið ótrauðir áfram að safna . Stundum vilja börnin helst tína berin beint upp í munn , okkur finnst það frábært , enda verður maturinn ekki mikið ferskari en beint af lynginu . Svo er um að gera að halda berjaveislu strax og heim er komið ! Mörgum finnst síðan gott að fara aftur í afkastameiri ferð til að safna vel í sarpinn fyrir veturinn . Og frysta jafnvel stóran hluta uppskerunnar til að eiga fyrir haustið og veturinn . Frosin ber fríska upp á morgungrautinn , eru frábær í hristinga og ljúffeng í eftirrétti . Og auðvitað er mikil hefð fyrir því að sulta og safta . Við notum oftast minna magn sykurs í uppskriftirnar en venjan er . Okkur finnst bragðið af berjunum njóta sín betur þannig . Við notum krydd eins og kanil , vanillu og engifer til að gefa gott bragð og minnka sykurþörfina . Og oft veljum við döðlur eða aðra þurrkaða ávexti í staðinn fyrir unninn sykur . Hér áður fyrr var sykur mjög gagnlegur til að auka geymsluþolið , en nú til dags hafa flestir aðgang að frysti og því er raunhæfur valkostur að minnka sykurmagnið í sultum og saft alveg heilan helling . Gott er að muna að sykurminni sultur hafa styttra geymsluþol . Því er upplagt að frysta hluta af sultunni , eða sulta minni skammta í einu og útbúa svo aftur sultu úr frystum berjum síðar .